Pirkanmaan käräjäoikeudessa käsiteltiin tiistaina järkyttävää onnettomuutta, jonka seurauksena nuoren avoparin yhteinen taival sai karmean päätöksen.

Järkyttävä onnettomuus tapahtui Hämeenkyrössä valtatie 3:lla 6. elokuuta 2015. Rikoksista syytetään vuonna 1955 syntynyttä miestä.

Onnettomuus tapahtui, kun miehen kuljettamasta pakettiautosta irtosi perävaunu, jossa oli henkilönostin. Perävaunu ajautui vastaantulevien kaistalle ja osui vastaan tulleen nuoren parin henkilöautoon.

Henkilönostimen puomiosa meni henkilöauton tuulilasista läpi. Sen seurauksena matkustajana etupenkillä istunut reilu parikymppinen opiskelijanainen menehtyi. Autoa kuljettanut noin parikymppinen mies sai puolestaan vakavan aivovamman ja vasemman kehonpuolen halvauksen. Nuoripari oli avoliitossa.

Kolmostie suljettiin onnettomuuden takia.­

Kihlakunnansyyttäjä Ulla Veihtolan mukaan onnettomuus ja perävaunun irtoaminen johtuivat siitä, että pakettiautoa kuljettanut mies ei ollut kiinnittänyt perävaunun vetokytkintä kunnolla ja niin, että se olisi lukittunut.

Veihtola luonnehtii tapausta poikkeukselliseksi.

– Tämä on siinä mielessä poikkeuksellinen, että lopputulos oli kamala ja tämä onnettomuus on syyttäjän näkemyksen mukaan johtunut miehen huolimattomuudesta. Se (perävaunu) ei vaan ollut kiinni, Veihtola sanoo.

Syyttäjä vaatii miehelle ehdollista vankeusrangaistusta törkeästä liikenneturvallisuuden vaarantamisesta, törkeästä kuolemantuottamuksesta ja törkeästä vammantuottamuksesta.

– Sakolla tämmöinen asia ei ole sovitettavissa. Käräjäoikeuden harkintaan jää, mihin se asiassa päättyy, Veihtola sanoo.

Oikeus antaa asiassa tuomion 20. kesäkuuta.